Chausey
Kart over øygruppen Chausey
**Chausey** (fransk: *Îles Chausey*) er en gruppe av små franske øyer, holmer og berg utenfor kysten av Normandie i den engelske kanal. Den største heter Grande île, «den store øya», på 0,45 km2 eller 45 hektar. Den ligger 17 km fra Granville på det franske fastlandet og utgjør en fjerdedel i kommunen Granville i départementet Manche.

Chausey ligger sør for Guernsey og Jersey, og geografisk utgjør de en del av kanaløyene, men ettersom kanaløyene er under britisk jurisdiksjon og Chausey er en del av Frankrike, omtales de vanligvis ikke i denne konteksten. Det er heller ingen fast transportforbindelse mellom Chausey og de andre kanaløyene. 

Det er mellom to og fire fergeavganger mellom Chausey og Granville, avhengig av sesongen. Hummer og sjømat er en viktig del av næringslivet. De nå nedlagte steinbruddene eksporterte granitt, blant annet til byggingen av Mont-Saint-Michel. Hovedøya har en liten bofast befolkning, 30 i 1999, som hadde minsket til 11 i 2014, men antallet vokser til rundt 50 eller mer om sommermånedene som betjener rundt 200 000 turister.

Øygruppen
---------

*Grande Île*, den største øya, er 1,5 km lang og 0,4 km bred på det meste. Tidevannsforskjellen mellom flo og fjære noen ganger på hele 14 meter, slik at mange øyer slik med letthet kan forsvinne to ganger i døgnet. Det er rundt regnet 150 småøyer, eller kanskje hele 365 om hver eneste lille holme og skjær skal medregnes ved fjære sjø, men bare 52 ved høyvann.

Chausey består av følgende øyer:

* Grande île : 45 hektar
* La Genétaie : 1,82 hektar
* La Meule : 1,38 hektar
* La Houllée : 0,86 hektar
* L'île aux Oiseaux : 0,62 hektar
* Grand Épail : 0,29 hektar

Stedsnavn
---------

Øyenes stedsnavn er første gang dokumentert i formen *Calsoi* i 1022-1026 (*insula que dicitur Calsoi*) og som *Chausie* i 1322. Endelsen *-ey* i navnet Chausey er vanligvis tolket som fra norrønt i betydningen «øy», og som finnes tilsvarende i Jersey, Guernsey, Alderney, men også i fjernliggende øyer som Anglesey og Orkney. Første ledd i navnet er vanskeligere å tolke. François de Beaurepaire søkte et fellesgermansk element *augia* (forstått som det urgermanske *\*agwjō* > *\*aujō*), som er spredt langs kysten av Gallia. Støtte for forklaringen i elementene *Cals-* > *Chaus-* er ikke funnet i norrønt, men kan formodes å være beslektet med elementet *Chols-* i engelske Cholsey i Berkshire, som var en øy nær Themsen og har betydningen «Ceols øy», hvor Ceol var et angelsaksisk personnavn. Det er mulig at det norrøne elementet *-ey* forsterket et eksisterende førgermansk element.

Referanser
----------

1. ↑  «Grande Île Chausey: France», *Geographical Names*
2. ↑  «Chausey», *Latitude*
3. ↑  Taste of the sea, *Tourisme Granville*
4. ↑   Brochure officielle 2008 de l'archipel Chausey
5. 1 2   «Visiting the Îles Chausey», *Complete France*
6. 1 2 3  Beaurepaire, François de (1986): *Les Noms des communes et anciennes paroisses de la Manche*, Paris: A. et J. Picard, ISBN 2-7084-0299-4, OCLC 15314425, s. 100
7. ↑  Hoad, T.F. red. (1993): *The Concise Oxford Dictionary of English Etymology*, Oxford Quick Reference, ISBN 9780192830982
8. ↑  Yorke, Barbara (2004): «Ceol (Ceola, Ceolric) (d. 597)», *Oxford Dictionary of National Biography*, Oxford University Press. doi:10.1093/ref:odnb/5001 *betingsmur*

Eksterne lenker
---------------

* Offisiell nettsted
* Bilder fra øygruppen Arkivert 31. juli 2021 hos Wayback Machine.

|  |  |
| --- | --- |
| Oppslagsverk/autoritetsdata | VIAF **·** GeoNames
 |